Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од М.С. поднесена против Министерството за финансии – Управа за имотно правни работи, по предметот Барање за пристап до информации од јавен карактер, на 27.02.2025 година, го донесе следното

**Р Е Ш Е Н И Е**

1. Жалбата изјавена од М.С. поднесена против Министерството за финансии, заведена во Агенцијата под бр.08-48 на 13.02.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**

 2. **Решението на Имателот на информации бр. 03-873/5 од 19.02.2025 година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## М.С. од Прилеп, како што е наведено во Жалбата, на 22.01.2025 година поднел Барање за пристап до информации од јавен карактер до Министерството за финансии – Управа за имотно-правни работи, со кое побарал по е-маил да му се достави електронски запис од следната информација:

## “Списите содржани во предметот за приватизација на градежно земјиште во државна сопственост кое се наоѓа на КП бр. 10697 за КО Прилеп, за кое е донесено Решение за приватизација од страна на МФ Управа за имотно – правни работи Подрачно одделение за првостепена управна постапка во Прилеп ( во понатамошниот текст како ,, УИПР Прилеп”).

## Спротивно на материјално – правните одредби на Законот за приватизација и закуп на градежно земјиште во државна сопственост од приватизирано е градежно земјиште кое претставува дел од улица на трето лице од страна на УИПР Прилеп, односно за кое има донесено одлука за реализација на истата од страна на Општина Прилеп Одделение за урбанизам, односно на непосредна штета на нас граѓаните кои имаме постојано жителство на улицата ,, Никола Карев “ во Прилеп.

## Бараната информација е од јавен интерес затоа што со нејзиното објавување: ,, ќе се открие злоупотреба на службена положба и коруптивно однесување”, ќе се открие потенцијален судир на интереси“ односно тргување на влијание помеѓу службени лица вработени во УИПР Прилеп и третото лице кое е службено лице вработено во Одделението за катастар на недвижности во Прилеп, односно ,, ќе се овозможи еднаков третман на секој граѓанин пред законите “ , соодветно пропишани во член 3, став (1) алинеја 7 , потточка 1, 3 и 7 од ЗСПИЈК

## НАПОМЕНА:Сите информации кои се категоризирани како лични согласно Законот за заштита на лични податоци да ги анонимизирате зошто истите не се предмет на ова Барање.“

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-48 на 13.02.2024 година.

Агенцијата, преку е-маил заведен под бр.08-48 од13.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 25.02.2025 година до Агенцијата достави Одговор на Жалба бр.03-873/6 од 24.02.2025 година, заведено во Агенцијата под бр.08-48. Во Одговорот е наведено: “...Со предметното барање подносителот од Министерството за финансии побара пристап до списите содржани во предметот за приватизација на градежно земјиште во државна сопственост кое се наоѓа на КП бр.10697 за КО Прилеп, за кое е донесено Решение за приватизација од стана на Управата за имотно правни работи Подрачно одделение за првостепена управна постапка-Прилеп....Во однос на наводите на жалителот дека Министерството за финансии нема постапено, известуваме дека истите во целост се неосновани од причина што Министерството има донесено Решение за одбивање на барање за пристап до информации од јавен карактер бр.03-873/5 од 19.02.2025 година и истото е доставено до барателот на начин наведен во барањето...“. Во прилог го достави Решението бр.03-873/5 од 19.02.2025 година, со кое Барањето за пристап до информации од јавен карактер на Барателот се одбива. Во образложението на Решението е наведено: “...Министерството за финансии го разгледа предметното барање и за истото се обрати до Управата за имотно правни работи, која што достави одговор дека барателот не е странка во постапката за приватизација и дека неговото барање не претставува информација од јавен карактер, туку претставува барање на информации заради личен интерес. ....Министерството за финансии во својство на имател на информација задолжително спроведе постапка на тест на штеност, при што утврди дека во конкретниот случај се работи за барање на препис од списи содржани во предмет за приватизација на градежно земјиште во државна сопственост кое се наоѓа на КП бр.10697 за КО Прилеп од барател кој не е странка во конкретната постапка....доколку се овозможи пристап до бараните информации на барателот, со истите може да дојде до откривање на идентитет, односно идентификација на лицата, односно на субјектите на личните податоци кои учествувале во постапките за приватизација и на тој начин да дојде и до повреда на одредбите од Законот за заштита на личните податоци .... Во конкретниот случај, барателот не е странка во ниту една постапка, ниту пак го докажува правниот интерес за конкретните управни постапки. ... Исто така, во конкретниот случај не станува збор за барање на информации од јавен интерес и јавен карактер, туку за барање на информација исклучиво за приватни и лични потреби и интереси, кое само по себе е од личен карактер и личен интерес на барателот на информацијата“. Во прилог ди достави сите списи во врска со предметот.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации бр. 03-873/5 од 19.02.2025 година го поништи и предметот го врати на повторно постапување пред првостепениот орган,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеа 1, 20, 21 и 22 од истиот Закон, е должен да ја информира јавноста со објавување на податоци од негова надлежност, извештаи за работа кои ги поднесуваат до органите надлежни за спроведување контрола и надзор, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.

Што се однесува до причината за одбивање на пристапот во целост- дека бараната информација има личен податок, односно дека подносителот на Барањето „ не е странка во постапка за приватизација на градежно земјиште во државна сопственост“, Агенцијата му укажува на Имателот информации дека доколку, бараната информација содржи лични податоци, должен е да постапи согласно член 6 став 4 од Законот за слободен пристап до информации од јавен карактер, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот. Притоа треба да го земе предвид член 4 став 1 точка 1 од Законот за заштита на личните податоци, според кој „Личен податок е секоја **информација која се однесува на идентификувано физичко лице или физичко лице кое може да се идентификува (субјект на лични податоци)**, а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице“.

Додека, што се однесува до наводите на Решението, дека „Барателот не е странка во постапката за приватизација на градежно земјиште во државна сопственост“, Агенцијата му укажува на Имателот на информации дека, согласно член 3 став 3 точка 3 од Законот за слободен пристап до информации од јавен карактер „барател на информација“ е секое правно и физичко лице без дискриминација по која било основа, на начин и под услови утврдени со овој и друг закон, а согласно член 16 став 5 од истиот Закон, барателот не е должен да го образложи барањето, но е потребно да неведе дека се работи за барање за пристап до информации.

Иако, Имателот на информации во донесеното Решение наведува дека го спровел задолжителниот Тест на штетност согласно членот 3 алинеја 6 од Законот за слободен пристап до информации од јавен карактер, во случајот не го спровел како што се бара од истиот член од Законот. Имателот на информации не објаснува и образложува детално, какви и кои се штетните последици врз интересот кој се заштитува со неговото објавување и доставување до барателот на информации.

Во конкретниот случај, видно од содржината на Барањето Агенцијата констатира дека бараната информација претставува информација од јавен карактер, во случајот кога станува збор за приватизација на градежно земјиште во државна сопсвеност неспорен е јавниот интерес. Со давање на бараните информации ќе се обезбеди поголема транспарентност и отчетност на работата на Имателот на информации и ќе се овозможи остварување на јавниот интерес.

При повторното постапување по предметот, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ги достави бараните информации со претходно анонимизирање на личните податоци**,** **на начин и во форма наведени во Барањето**.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**